El Saló de Plens de l’Ajuntament acull la celebració del dia de la Policia Nacional, els Àngels Custodis
2025-07-24

En un Saló de Plens en el qual no cabia una agulla, l’Ajuntament de Burjassot ha acollit la celebració del Dia dels Àngels Custodis, dia de la Policia Nacional, que han celebrat els components de la Comissaria de Burjassot-Godella. Un acte en el qual s’ha reconegut la gran faena de diferents dels seus membres i la col·laboració de civils envers el Cos.

Així, han rebut les creus al Mèrit Policial amb distintiu blanc, de mans de l’alcalde de Burjassot, Rafa García i del cap de la Comissaria de Burjassot-Godella, l’inspector cap Álvaro Gómez Gil, que vivia per primera vegada aquest acte com a màxim responsable de la Comissaria, el policia Daniel Martínez Goñi i l’inspector Javier Pardo Chuliá, respectivament.

En l’acte també s’ha entregat, per part de la Comissaria, un reconeixement tant a l’Ajuntament de Burjassot, representat pel seu acalde, Rafa García, com a l’Ajuntament de Godella, representat per la seua alcaldessa, Teresa Bueso, amb el qual s’ha mostrat gratitud per les bones relacions existents entre tots dos municipis i la Comissaria. Així mateix, de mans de Rafael Gómez López, subsinspector cap de la Brigada Local d’Estrangeria i Fronteres de la Comissaria de Burjassot-Godella, s’ha fet lliurament d’un ram de flors a la intèrpret Olena Pogribna Zuvelij, per la seua labor altruista i desinteressada d’ajuda des de l’inici del conflicte bèl·lic entre Ucraïna i Rússia ajudant a les persones que fugien del mateix en tot el que ha sigut a la seua mà.

Com a tancament de tan important dia, tant l’alcalde de Burjassot, Rafa García, com l’alcaldessa de Godella, Teresa Bueso, han dirigit unes paraules a totes i tots els presents, igual que l’inspector cap, cap de la Comissaria de Burjassot-Godella, Álvaro Gómez Gil.

L’acte ha finalitzat amb la interpretació, per part del Policia Pablo Raga Rodríguez, de La muerte no es el final i l’Himne de la Policia Nacional.